“**ສະຫາຍ ບຸນເຫຼືອ ພັນດານຸວົງ, ຮັກສາການ ຫົວໜ້າຄະນະພົວພັນຕ່າງປະເທດສູນກາງພັກ ສົ່ງໂທລະເລກອວຍພອນ ເນື່ອງໃນໂອກາດ ບຸນປີໃໝ່ປະຈຳຊາດຫວຽດນາມ”**

 ເນື່ອງ​ໃນ​ໂອ​ກາດ ​ວັນ​ສ້າງ​ຕັ້ງ​ພັກ​ກອມ​ມູ​ນິດ ຫວຽດ​ນາມ ຄົບ​ຮອບ 95 ປີ (03/02/1930-03/02/2025) ແລະ ບຸນປີໃໝ່ປະຈໍາຊາດຂອງ ຫວຽດນາມ ປີ 2025, ສະຫາຍ ບຸນເຫຼືອ ພັນດານຸວົງ, ຮັກສາການ ຫົວໜ້າຄະນະພົວພັນຕ່າງປະເທດສູນກາງພັກ ປະຊາຊົນ ປະຕິວັດລາວ ໄດ້ສົ່ງໂທລະເລກອວຍພອນ ເຖິງ ສະຫາຍ ເລຮວ່າຍຈຸງ, ເລຂາທິການສູນກາງພັກ, ຫົວໜ້າຄະນະພົວພັນຕ່າງປະເທດສູນກາງພັກກອມມູນິດຫວຽດນາມ ເຊິ່ງເນື້ອໃນຂອງໂທລະເລກອວຍພອນມີດັ່ງນີ້:

 ຕາງ​ໜ້າ​​ ຄະ​ນະພັກ, ຄະ​ນະ​ນຳ ແລະ ພະ​ນັກ​ງານ​ຂອງ​ ຄະ​ນະ​ພົວ​ພັນ​ຕ່າງ​ປະ​ເທດ​ສູນ​ກາງ​ພັກ​ ປະ​ຊາ​ຊົນ ປະ​ຕິ​ວັດລາວ ແລະ ໃນ​ນາມສ່ວນ​ຕົວ, ຂ້າ​ພະ​ເຈົ້າ ຂໍ​ສົ່ງ​​ຄຳ​ອວຍ​ພອນ​ໄຊ​ອັນ​ປະ​ເສີດ, ໄມຕີຈິດມິດຕະພາບອັນດູດດື່ມ, ຄວາມ​ສາ​ມັກ​ຄີ​ຮັກ​ແພງພິເສດ ຖານ​ສະ​ຫາຍ​ອ້າຍ​ນ້ອງ ທີ່​ສະ​ໜິດ​ສະ​ໜົມ ມາ​ຍັງ​ ສະ​ຫາຍ ພ້ອມ​ດ້ວຍ​​ ຄະ​ນະ​ພັກ, ຄະ​ນະ​ນຳ ແລະ ພະ​ນັກ​ງານ​ຂອງ​ ຄະ​ນະ​ພົວ​ພັນ​ຕ່າງ​ປະ​ເທດ​ສູນ​ກາງ​ພັກກອມ​ມູ​ນິດຫວຽດ​ນາມ ທຸກ​ຖ້ວນ​ໜ້າ.

 ພວກ​ຂ້າ​ພະ​ເຈົ້າ​ ມີ​ຄວາມ​ເອກ​ອ້າງ​ທະ​ນົງ​ໃຈ​ເປັນ​ຢ່າງ​ຍິ່ງ​ ທີ່​ເຫັນ​ວ່າ ໃນ ຕະຫຼອດ​ໄລ​ຍະ 95 ປີ​ ແຫ່ງການກໍ່ຕັ້ງ ແລະ ເຕີບໃຫຍ່ເຂັ້ມແຂງຂອງ ພັກກອມມູນິດຫວຽດນາມ, ພັກໄດ້ກາຍເປັນຄັນທຸງປະຕິວັດ ນຳພາປະຊາຊົນຫວຽດນາມ ວິລະຊົນ ຕໍ່ສູ້ຢ່າງອົງອາດກ້າແກ່ນ ຕ້ານພວກລ່າເມືອງຂຶ້ນ ແລະ ຈັກກະພັດຜູ້ຮຸກຮານ, ຍາດເອົາເອກະລາດ ໄດ້ຢ່າງສະຫງ່າຜ່າເຜີຍ ແລະ ສືບຕໍ່ປົກປັກຮັກສາ, ສ້າງສາພັດທະນາປະເທດຊາດ ສາມາດຍາດໄດ້ໄຊຊະນະ ແລະ ຜົນສໍາເລັດ​ອັນ​ໃຫຍ່ຫຼວງ, ຮອບ​ດ້ານ ແລະ ​ມີ​ຄວາມ​ໝາຍ​ປະ​ຫວັດ​ສາດ, ໂດຍ​ສະ​ເພາະ ​​ໃນ​ພາ​ລະ​ກິດ​​ແຫ່ງ​ການປ່ຽນ​ແປງ​ໃໝ່ ຂອງ ສ​ສ ຫວຽດ​ນາມ​​​ ຕະຫຼອດໄລຍະເກືອບ 40 ປີ​ຜ່ານ​ມາ, ອັນໄດ້​ເຮັດ​ໃຫ້​ ຫວຽດ​ນາມ ມີສະ​ຖຽນ​ລະ​ພາບ​ທາງ​ດ້ານ​ການ​ເມືອງ​​ ຢ່າງ​ໜັກ​ແໜ້ນ, ເສດ​ຖະ​ກິດສືບຕໍ່​ຂະ​ຫຍາຍ​ຕົວດ້ວຍຈັງຫວະສູງ ແລະ ​​ຕໍ່​ເນື່ອງ, ຊີ​ວິດ​ການ​ເປັນ​ຢູ່​ຂອງ​ປະ​ຊາ​ຊົນ ​ໄດ້​ຮັບ​ການ​ປັ​ບ​ປຸງ​​ດີ​ຂຶ້ນເລື້ອຍໆ, ການ​ພົວ​ພັນ​ຮ່ວມ​ມື​ ແລະ ເຊື່ອມໂຍງສາກົນ ສືບຕໍ່ໄດ້ຮັບການ​ເປີດກວ້າງ, ບົດ​ບາດ​ອິດ​ທິ​ພົນ​ຂອງ ຫວຽດນາມ ນັບມື້ນັບເພີ່ມທະວີ ແລະ ສູງເດັ່ນຂຶ້ນ ​ໃນ​ເວ​ທີ​ພາກ​ພື້ນ ແລະ ສາ​ກົນ.

 ພວກ​ຂ້າ​ພະ​ເຈົ້າ ຕີ​ລາ​ຄາ​ສູງ ​​ຕໍ່ການ​ປະ​ກອບ​ສ່ວນ​ອັນ​ສຳ​ຄັນ​ຂອງ​ ຄະ​ນະ​ພົວ​ພັນ​ຕ່າງ​ປະ​ເທດ​ສູນ​ກາງ​ພັກ​ກອມ​ມູ​ນິດຫວຽດ​ນາມ ກໍຄື ສະຫາຍເອງ ໃນການປະຕິບັດແນວທາງການຕ່າງປະເທດທີ່ເຕັມໄປດ້ວຍເອກະລັກສະເພາະ “ຕົ້ນໄຜ່ຫວຽດນາມ” ຂອງພັກກອມມູນິດຫວຽດນາມ ທີ່ໄດ້ສ້າງເງື່ອນໄຂເອື້ອອໍານວຍແກ່​ພາ​ລະ​ກິດ​ການສ້າງ​ສາ ​ແລະ ປົກ​ປັກ​ຮັກ​ສາປະ​ເທດ​ຊາດຫວຽດ​ນາມ, ເຊິ່ງໄດ້ປະ​ກອບ​ສ່ວນຢ່າງ​ຕັ້ງ​ໜ້າເຂົ້າໃນ​ການ​ເພີ່ມ​ພູນ​ຄູນ​ສ້າງ ແລະ ເສີມ​ຂະ​ຫຍາຍ​ສາຍ​ພົວ​ພັນການທູດ ລະຫວ່າງ ຫວຽດນາມ​ ແລະ ບັນດາປະເທດ, ໂດຍສະເພາະ ແມ່ນສາຍພົວພັນມິດ​ຕະ​ພາບ​ອັນ​ຍິ່ງ​ໃຫຍ່, ຄວາມ​ສາ​ມັກ​ຄີ​ພິ​ເສດ, ການຮ່ວມ​ມື​ຮອບ​ດ້ານ ລະ​ຫວ່າງ ສອງ​ພັກ, ສອງ​ລັດ​ ແລະ ປະ​ຊາ​ຊົນ​ສອງ​ຊາດ ລາວ-ຫວຽດ​ນາມ.

 ພວກຂ້າພະເຈົ້າ ເຊື່ອໝັ້ນວ່າ ພາຍໃຕ້ການນຳພາອັນປີຊາສາມາດ ແລະ ສະຫຼາດສ່ອງໃສຂອງ ພັກກອມມູນິດຫວຽດນາມ, ປະຊາຊົນຫວຽດນາມ ອ້າຍນ້ອງ ຈະສືບຕໍ່ຍາດໄດ້ຜົນສໍາເລັດອັນໃໝ່, ໃຫຍ່ຫຼວງກວ່າເກົ່າ ໃນການຈັດຕັ້ງປະຕິບັດມະຕິກອງປະຊຸມໃຫຍ່ ຄັ້ງທີ XIII ຂອງພັກຢ່າງມີໄຊ ແລະ ກະກຽມຈັດກອງປະຊຸມໃຫຍ່ແຕ່ລະຂັ້ນ ເພື່ອກ້າວເຖິງການຈັດກອງປະຊຸມໃຫຍ່ຜູ້ແທນທົ່ວປະເທດ ຄັ້ງທີ XIV ຂອງພັກ ໃຫ້ສໍາເລັດຜົນ ແລະ ບັນລຸເປົ້າໝາຍ ປະຊາຊົນຮັ່ງມີ, ປະເທດຊາດມັ່ງຄັ່ງເຂັ້ມແຂງ, ປະຊາທິປະໄຕ, ຍຸຕິທໍາ, ສີວິໄລ ແລະ ກ້າວຂຶ້ນຕາມທິດສັງຄົມນິຍົມ ຢ່າງໜັກແໜ້ນ.

 ອີກເທື່ອໜຶ່ງ, ເນື່ອງໃນໂອກາດອັນສະຫງ່າລາສີ ວັນສ້າງຕັ້ງພັກກອມມູນິດຫວຽດນາມ ຄົບຮອບ 95 ປີ ແລະ ການສະເຫຼີມສະຫຼອງ ບຸນປີໃໝ່ປະຈໍາຊາດ ຂອງປະຊາຊົນຫວຽດນາມ, ພວກຂ້າພະເຈົ້າ ຂໍສະແດງຄວາມຊົມເຊີຍຢ່າງສຸດອົກສຸດໃຈ ແລະ ສົ່ງຄຳ​ອວຍ​ພອນໄຊອັນປະເສີດ ມາຍັງ ​ສະ​ຫາຍ ພ້ອມ​ດ້ວຍ ​ຄະ​ນະ​ພັກ,​ຄະ​ນະ​ນຳ ແລະ ພະ​ນັກ​ງານ​ຂອງ ​ຄະ​ນະ​ພົວ​ພັນ​ຕ່າງ​ປະ​ເທດ​ສູນ​ກາງ​ພັ​ກກອມ​ມູ​ນິດ ຫວຽດ​ນາມ ທຸກຖ້ວນ​ໜ້າ ຈົ່ງ​ມີ​ສຸ​ຂະ​ພາບ​ເຂັ້ມ​ແຂງ, ມີ​ຄວາມ​ຜາ​ສຸກ ແລະ ມີ​ຜົນ​ສຳ​ເລັດ​ໃນ​ການ​ປະ​ຕິ​ບັດ​ພາ​ລະ​ໜ້າ​ທີ່​ອັນ​ມີ​ກຽດ​ຂອງບັນດາສະຫາຍ.

ຂໍ​ອວຍ​ພອນ​ໃຫ້​ ສາຍ​ພົວ​ພັນ​ມິດ​ຕະ​ພາບ​ອັນຍິ່ງ​ໃຫຍ່, ຄວາມ​ສາ​ມັກ​ຄີ​ພິ​ເສດ ແລະ ການ​ຮ່ວມ​ມື​ຮອບ​ດ້ານ​ ລະ​ຫວ່າງ ສອງ​ພັກ, ສອງ​ລັດ ແລະ ປະ​ຊາ​ຊົນ​ສອງ​ຊາດ ກໍຄື ລະຫວ່າງ ສອງຄະນະພົວພັນຕ່າງປະເທດສູນກາງພັກ ລາວ-ຫວຽດນາມ​ ຈົ່ງ​ໝັ້ນ​ຄົງ​ຂະ​ໜົງ​ແກ່ນ ແລະ ເກີດດ​ອກ​ອອກ​ຜົນ​ຍິ່ງໆຂຶ້ນໄປ.